

**Uključivanje djeteta u kućanske poslove vrlo je važno i korisno.**

Sudjelovanjem u obavljanju kućanskih poslova djeca dobivaju mnogo: razvija im se samostalnost, uvježbavaju različite vještine, stječu disciplinu i samopouzdanje.

Manja djeca će biti i nespretnija, no važno ih je podržati u tome što rade, te imati strpljenja s njihovim pokušajima i pogreškama. Na taj način omogućujemo im razvoj samopouzdanja koje se kroz vlastito iskustvo i doživljavanjem uspjeha.

Roditelji često, u želji da pomognu, uskaču i čine stvari umjesto svoje djece što je šteta. Mala djeca vrlo rado sudjeluju iz vlastite potrebe za samostalnošću, želje za igrom, istraživanjem i učenjem prema modelu, odnosno oponašanjem odraslih. Važno je podržati taj rani interes, osobito jer se mnogo kućnih poslova može prilagoditi dobi djeteta.

Dogovorite s djecom koji je njihov dio posla i što očekujete od njih. Za veća tjedna pospremanja dogovorite zajedničko vrijeme kada svi pospremaju. Možete upaliti glazbu i učiniti situaciju zaigranom i zabavnom.

**2-3 godine**



* Pospremiti igračke u kutiju
* Složiti knjige na policu
* Odložiti odjeću u košaru za prljavo rublje
* Baciti smeće u koš
* Pospremiti svoju odjeću
* Dodati pelene i maramice
* Obrisati prašinu ili proliveno s poda



**4-5 godina**

* Nahraniti kućne ljubimce
* Namjestiti krevet
* Pospremiti vlastitu sobu
* Zaliti kućne biljke
* Pripremiti jednostavan sendvič
* Pospremiti kuhinjski stol
* Obrisati i pospremiti posuđe



**6-7 godina**

* Skupiti smeće
* Složiti ručnike
* Isprazniti perilicu za posuđe
* Spariti čarape
* Zaliti vrt
* Skupiti lišće
* Oguliti krumpir
* Napraviti salatu

**8-9 godina**



* Staviti suđe u perilicu
* Staviti rublje u perilicu
* Objesiti i složiti rublje
* Oprati i očistiti terasu
* Pospremiti namirnice
* Umutiti jaja
* Prošetati psa
* Prebrisati stol
* Unijeti poštu

**10-11 godina**



* Očistiti kupaonicu
* Usisati
* Očistiti radne površine
* Očistiti kuhinju
* Pripremiti jednostavan obrok
* Očistiti garažu

**12 i više godina**

* Pokositi travnjak
* Oprati i usisati auto



* Ispeći jednostavan kolač
* Pripremiti obrok
* Obaviti jednostavne kućne popravke (prišiti gumb i sl.)
* Oprati prozore
* Izglačati odjeću
* Čuvati mlađu braću i sestre

Piše: Ivana Anić, pedagoginja